b'\n_START_ARTICLE_\nArmija Krajova\n_START_SECTION_\nIstorija\n_START_PARAGRAPH_\n\xc4\xaekurta 1939\xc2\xa0m. lapkri\xc4\x8dio 13 d., performavus Tarnyb\xc4\x85 Lenkijos pergalei (S\xc5\x82u\xc5\xbcba Zwyci\xc4\x99stwu Polski, \xc4\xafkurta 1939\xc2\xa0m. rugs\xc4\x97jo 27 d.) \xc4\xaf Ginkluotos kovos s\xc4\x85jung\xc4\x85 (Zwi\xc4\x85zek Walki Zbrojnej). 1942\xc2\xa0m. vasario 14 d. Lenkijos vyriausiojo ginkluot\xc5\xb3j\xc5\xb3 paj\xc4\x97g\xc5\xb3 vado \xc4\xafsakymu pavadinta Armia Krajowa._NEWLINE_1944 m. AK gretose kovojo apie 200 000 - 400 000 kari\xc5\xb3._NEWLINE_1944 m. rugpj\xc5\xab\xc4\x8dio 1 d. Raudonajai armijai priart\xc4\x97jus prie Vyslos \xc5\xa1alia Var\xc5\xa1uvos, emigracin\xc4\x97s vyriausyb\xc4\x97s nurodymu Armija Krajova organizavo Var\xc5\xa1uvos sukilim\xc4\x85, siekdama perimti miest\xc4\x85 dar prie\xc5\xa1 u\xc5\xbeimant j\xc4\xaf sovietams. Sovietams atsisakius pad\xc4\x97ti sukil\xc4\x97liams po 63 d. sukilim\xc4\x85 naciai numal\xc5\xa1ino, o miestas buvo prakti\xc5\xa1kai visi\xc5\xa1kai sugriautas. AK paleista 1945\xc2\xa0m. sausio 19 d. vyriausiojo komendanto \xc4\xafsakymu, nors dalis kari\xc5\xb3 liko kovoti ir su sovietine okupacija.\n_START_SECTION_\nLietuvoje\n_START_PARAGRAPH_\nD\xc4\x97l soviet\xc5\xb3 masini\xc5\xb3 are\xc5\xa1t\xc5\xb3 1941 m. pavasar\xc4\xaf lenk\xc5\xb3 pogrindis Vilniaus kra\xc5\xa1te buvo silpnas. Pirmieji Armijos Krajovos daliniai Lietuvoje susiformavo tik 1943 m. viduryje. 1943-1944 m. Armijos Krajovos daliniuose Vilnijoje buvo 17-18 t\xc5\xabkst. kari\xc5\xb3. Armijos Krajovos Vilniaus apygardos komendantu buvo A. Krzy\xc5\xbcanowskis (1941-1944)._NEWLINE_Nors AK save laik\xc4\x97 antihitlerin\xc4\x97s koalicijos nare, ta\xc4\x8diau Vilniaus kra\xc5\xa1te, skirtingai nei Lenkijoje, ji prakti\xc5\xa1kai su vokie\xc4\x8diais nekovojo ar net bendradarbiavo su vokie\xc4\x8di\xc5\xb3 administracija. AK pad\xc4\x97jo vokie\xc4\x8diams apsaugoti savo u\xc5\xbenugar\xc4\xaf, ypa\xc4\x8d gele\xc5\xbeinkel\xc4\xaf, nuo raudon\xc5\xb3j\xc5\xb3 partizan\xc5\xb3. AK b\xc5\xabrius bendradarbiauti skatino ginkluot\xc4\x97s tr\xc5\xabkumas, o vokie\xc4\x8dius\xc2\xa0\xe2\x80\x93 intensyv\xc4\x97jan\xc4\x8dios raudon\xc5\xb3j\xc5\xb3 partizan\xc5\xb3 diversijos, nuo kuri\xc5\xb3 patys jau nepaj\xc4\x97g\xc4\x97 apsisaugoti. Lietuvoje Armija Krajova \xc4\xafvykd\xc4\x97 ir karini\xc5\xb3 nusikaltim\xc5\xb3, tarp kuri\xc5\xb3 did\xc5\xbeiausias - Dubingi\xc5\xb3 \xc5\xbeudyn\xc4\x97s. _NEWLINE_1944 m. vasario 13 d. \xc4\xafk\xc5\xabrus Vietin\xc4\x99 lietuvi\xc5\xb3 rinktin\xc4\x99, 7 jos batalionai buvo permesti \xc4\xaf Vilniaus kra\xc5\xa1t\xc4\x85 kovoti su Armija Krajova ir soviet\xc5\xb3 partizanais. Nepalaikomi vokie\xc4\x8di\xc5\xb3 VLK daliniai 1944 m. gegu\xc5\xbe\xc4\x97s m\xc4\x97n. pralaim\xc4\x97jo gerai ginkluotai Armijai Krajovai, o netrukus VLK buvo i\xc5\xa1formuota. _NEWLINE_1944\xc2\xa0m. liepos m\xc4\x97n. Armija Krajova suorganizavo operacij\xc4\x85 \xe2\x80\x9eOstra Brama\xe2\x80\x9c. Siekta dalyvauti u\xc5\xbeimant Vilni\xc5\xb3 ir taip sustiprinti Lenkijos pozicijas po karo i\xc5\xa1laikyti rytines Lenkijos teritorijas. Prie\xc5\xa1i\xc5\xa1ka AK tikslams soviet\xc5\xb3 vadovyb\xc4\x97 netrukus po to Armijos Krajovos dalinius nuginklavo ir internavo. _NEWLINE_1993 m. Armijos Krajovos veikl\xc4\x85 Lietuvoje tyrusi Vyriausyb\xc4\x97s patvirtinta istorik\xc5\xb3 ir teisinink\xc5\xb3 komisija nustat\xc4\x97, kad Armija Krajova Ryt\xc5\xb3 Lietuvoje padar\xc4\x97 nusiklatim\xc5\xb3 \xc5\xbemoni\xc5\xa1kumui, terorizavo ir \xc5\xbeud\xc4\x97 civilius, daugiausia lietuvius.Lietuvos Generalin\xc4\x97 prokurat\xc5\xabra tiria byl\xc4\x85 d\xc4\x97l Armijos Krajovos vaidmens nu\xc5\xbeudant 273 civilius Pietry\xc4\x8di\xc5\xb3 Lietuvos gyventojus.\n_START_SECTION_\nGinkluot\xc4\x97\n_START_PARAGRAPH_\nKadangi AK veik\xc4\x97 prie\xc5\xa1o okupuotoje teritorijoje, u\xc5\xbe t\xc5\xabkstan\xc4\x8di\xc5\xb3 kilometr\xc5\xb3 nuo s\xc4\x85junginink\xc5\xb3 kontroliuojamos teritorijos, apsir\xc5\xabpinimas ginklais ir amunicija buvo sud\xc4\x97tingas. Nepaisant to AK sugeb\xc4\x97jo apginkluoti de\xc5\xa1imtis t\xc5\xabkstan\xc4\x8di\xc5\xb3 kari\xc5\xb3. Pogrindin\xc4\x97s veiklos s\xc4\x85lygos leido naudoti tik lengv\xc4\x85j\xc4\x85 p\xc4\x97stinink\xc5\xb3 ginkluot\xc4\x99, apie artilerij\xc4\x85, \xc5\xa1arvuo\xc4\x8dius ar aviacij\xc4\x85 nebuvo kalbos (i\xc5\xa1skyrus kelis atvejus Var\xc5\xa1uvos sukilimo metu)._NEWLINE_Armija Krajova ginklus gaudavo keturiais pagrindiniais keliais: i\xc5\xa1 Lenkijos reguliariosios armijos 1939\xc2\xa0m. karo prie\xc5\xa1 sovietus ir vokie\xc4\x8dius metu pasl\xc4\x97pt\xc5\xb3 ginkl\xc5\xb3 sand\xc4\x97li\xc5\xb3; atimdama ar pirkdama i\xc5\xa1 vokie\xc4\x8di\xc5\xb3 ir j\xc5\xb3 s\xc4\x85junginink\xc5\xb3; nelegaliai juos gamindama; i\xc5\xa1 s\xc4\x85junginink\xc5\xb3 oro keliu.'